Document ID: 31984R1248

*****
ΚΑΝΟΝΙΣΜΟΣ (ΕΟΚ) αριθ. 1248/84 ΤΗΣ ΕΠΙΤΡΟΠΗΣ
της 4ης Μαΐου 1984
σχετικά με ορισμένες διατάξεις εφαρμογής του κανονισμού (ΕΟΚ) αριθ. 2909/83 όσον αφορά τους πλους πειραματικής αλιείας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2909/83 του Συμβουλίου της 4ης Οκτωβρίου 1983 σχετικά με τα μέτρα ενθάρρυνσης της πειραματικής αλιείας και τη συνεργασία στον τομέα της αλιείας στο πλαίσιο κοινών επιχειρήσεων (1), και ιδίως το άρθρο 2 παράγραφος 2,
Εκτιμώντας:
ότι το άρθρο 2 του κανονισμού (ΕΟΚ) αριθ. 2909/83 προβλέπει, σχετικά με τις ζώνες που εκτείνονται έως 200 ναυτικά μίλια και βρίσκονται στα ανοικτά των ακτών των κρατών μελών, και υπόκεινται στην κοινοτική ρύθμιση για την αλιεία, ότι τα είδη που έχουν τύχει περιορισμένης εκμετάλλευσης μέχρι στιγμής πρέπει να καθοριστούν, καθώς και οι ειδικές ζώνες που συνδέονται με αλιευτικές δραστηριότητες στο πλαίσιο των πλών πειραματικής αλιείας·
ότι η πείρα που αποκτήθηκε υπαγορεύει να περιοριστούν σε ορισμένα είδη, που θα αλιεύονται σε ορισμένες ζώνες, οι δυνατότητες πραγματοποίησης πλών για πειραματική αλιεία, οι οποίες είναι ικανές να τύχουν της οικονομικής συμμετοχής της Κοινότητας· ότι, εντούτοις, είναι σκόπιμο να ενθαρρυνθούν, επίσης, οι πλόες που έχουν σαν στόχο άλλα είδη ή άλλες ζώνες εφόσον, σύμφωνα με τα αναλυτικά επιστημονικά και οικονομικά στοιχεία που θα χορηγήσουν τα κράτη μέλη στην Επιτροπή, αυτοί οι πλόες ανταποκρίνονται στους στόχους της κοινής αλιευτικής πολιτικής·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής επί των Διαρθρώσεων της Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα είδη και οι ειδικές ζώνες που αναφέρονται στο άρθρο 2 του κανονισμού (ΕΟΚ) αριθ. 2909/83 είναι οι εξής:
α) Οι μακρόουροι (Coryphaenoides rupestris), η κυανή λίγκα ( Molva dypterygia), το προσφυγάκι (Micromesistius poutassou), το σαυρίδι (Trachurus trachurus) και τα κεφαλόποδα, στις διαιρέσεις CIEM IV a (ζώνη ΕΟΚ), VI a, VI b και VII b, c, g, h, j και k.
β) Κάθε άλλο είδος που έτυχε μικρής εκμετάλλευσης ή κάθε άλλη ειδική ζώνη για το (την) οποίο(α) η αρμόδια αρχή του ενδιαφερόμενου κράτους μέλους διαβίβασε, εκτός από τα στοιχεία που προβλέπονται στο προβλεπόμενο σχήμα που αναφέρεται στο άρθρο 3 του ίδιου κανονισμού, μία αιτιολογημένη επιστημονική και οικονομική γνώμη και για το (την) οποίο(α) η Τεχνική και Επιστημονική Επιτροπή για θέματα Αλιείας, την οποία συμβουλεύτηκε η Επιτροπή, δεν διατύπωσε αρνητική γνώμη.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Μαΐου 1984.

Labels: 7
20
6